
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se Haiti suočava s kolapsom državne vlasti, jer bande kontroliraju velike dijelove teritorija; budući da bande provode iznude, otmice i ubojstva te potiču glad, raseljavanje i sveprisutno nasilje; budući da je u razdoblju od ožujka 2025. do siječnja 2026. ubijeno najmanje 5519 osoba, a najmanje 1571 žena i djevojčica bile su žrtve seksualnog nasilja;
B.	budući da većina bandi sudjeluje u trgovini djecom; budući da postoje navodi da se regrutiranje djece utrostručilo 2025.; budući da postoje navodi da do 50 % pripadnika bandi čine djeca; budući da je zbog zatvaranja škola 1,5 milijuna djece ostalo bez pristupa obrazovanju;
C.	budući da se bande koriste seksualnim nasiljem za zastrašivanje i kontrolu, što nerazmjerno utječe na žene i djevojčice;
D.	budući da je humanitarna situacija dosegnula dosad nezabilježene razine, pri čemu je 1,45 milijuna ljudi raseljeno, više od polovine stanovništva suočeno je s akutnom nesigurnošću opskrbe hranom, a mjerama odgovora kritično nedostaje sredstava;
E.	budući da transnacionalni kriminal, nezakoniti tokovi oružja, trgovina drogom i pranje novca potiču nasilje bandi, trgovinu ljudima i iskorištavanje na Haitiju;
F.	budući da je 30. rujna 2025. Vijeće sigurnosti UN-a Multinacionalnu misiju za potporu sigurnosti pretvorilo u Snage za suzbijanje bandi (GSF), koje i dalje nemaju dovoljno financijskih sredstava i osoblja;
1.	oštro osuđuje eskalaciju nasilja koje provode kriminalne skupine, trgovanje djecom, regrutiranje i iskorištavanje djece, uključujući seksualno iskorištavanje, te prisilno raseljavanje civila;
2.	poziva na politiku razoružanja, raspuštanja i reintegracije, uključujući i za djecu; naglašava da djeca ne smiju biti kriminalizirana za djela koja su počinjena kao izravna posljedica njihova iskorištavanja, već im se mora priznati status žrtve te im se pružiti pomoć; poziva na pristup zdravstvenoj skrbi i pravnoj zaštiti za osobe koje su preživjele seksualno nasilje i iskorištavanje;
3.	poziva vlasti Haitija da spriječe trgovinu djecom jačanjem socijalne zaštite, osiguravanjem sigurnog obrazovanja, proširenjem psihosocijalne skrbi i razvojem programa reintegracije, osiguravajući načine za izlazak iz nasilja koji su utemeljeni na pravima;
4.	poziva vlasti Haitija da prednost daju pravosuđu, osiguraju pravnu zaštitu, bore se protiv nekažnjavanja, istraže sve zločine koje su počinile kriminalne skupine primjenom poštenih i vjerodostojnih postupaka te da u skladu s time osiguraju operativnost specijaliziranih pravosudnih kapaciteta; poziva na neovisnu istragu navodnih izvansudskih pogubljenja;
5.	poziva EU, njegove države članice i međunarodne partnere da ojačaju potporu za zaštitu djece, njihovu rehabilitaciju i reintegraciju, za službe koje pomažu preživjelima, pravosudne i tužiteljske kapacitete te haićansko civilno društvo;
6.	prima na znanje smanjenje financiranja USAID-a i UN-a; poziva EU i njegove države članice da povećaju humanitarnu potporu, što uključuje zaštitu i zdravstvenu skrb za žrtve trgovine ljudima i seksualnog iskorištavanja; apelira na zemlje domaćine da zaustave deportacije na Haiti;
7.	poziva EU i njegove države članice da pruže kontinuiranu potporu GSF-u, osiguravajući snažne zaštitne mjere u pogledu ljudskih prava i odgovornosti;
8.	zahtijeva potpunu provedbu embarga UN-a na oružje; apelira na EU i njegove države članice da pojačaju napore za suzbijanje nezakonitih tokova oružja i financijskih tokova prema Haitiju, među ostalim pravosudnom suradnjom i nadzorom granica, te da nastave nametati ciljane sankcije;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, glavnom tajniku UN-a, institucijama CARIFORUM-a i vlastima Haitija.

